stanford-oval/wikipedia huggingface dataset:
מאלמה

מַאלְמֶה (נקראת בעברית גם מאלמו; בשוודית: Malmö, ‏האזנהקובץ:Sv-Malmö.ogg‏Ⓘ‏; בדנית: Malmø) היא עיר נמל ובירת מחוז סקונה שבדרום שוודיה. היא שוכנת בפינה הדרום-מערבית של הים הבלטי, על גדתו המזרחית של מצר ארסונד, שמעברו המערבי נמצאת קופנהגן, בירת דנמרק, המחוברת אליה בגשר ארסונד.
מאלמה נוסדה במאה ה-12 ותקופה ארוכה (עד שנת 1658) הייתה שייכת לדנמרק. כיום היא העיר השלישית בגודלה ובחשיבותה בשוודיה, וגרים בה כרבע מיליון תושבים. היא עברה שינוי גדול במפנה המאה העשרים ואחת, כאשר הפכה מעיירה אפורה ומשעממת לעיר תוססת ושוקקת חיים, שמרכזי תרבות רבים הפזורים בה, מביאים תיירים לבלות בה מספר ימים. ניתן לראות במאלמה ניגודים של ישן וחדש, כדוגמת מבצר מאלמהוס (Malmöhus) מהמאה ה-15 (שבו ממקום מוזיאון האמנות של מאלמה) ולעומתו המגדל המסובב (Turning Torso), אטרקציה אדריכלית מודרנית ייחודית. בניינים עתיקים נוספים, המרוכזים כולם בעיר העתיקה במרחק הליכה קצר, מונים את בניין העירייה, כנסיית פטרי הקדוש, בית המרקחת העתיק, ומבנים רבים נוספים, חלקם בנויים בשילוב של עץ ואבן.
בעיר פארקים רבים, מהם שלושת הגדולים הם סלוטספארקן (Slottsparken, "פארק הטירה"), קונגספארקן (Kungsparken, "פארק המלכים") ופילדאמארנה (Pildammarna) שבו בריכות ועצי ערבה. שלושת הפארקים נגישים בהליכה מלב העיר. הודות לגשר ארסונד הפכו מאלמה וקופנהגן לאזור אורבני אחד ענק, התופס שתי מדינות – ואילו מרכזי הערים נמצאים במרחק של 30 דקות נסיעה ברכבת זה מזה. מנהרה לרכבת ממאלמה אל הגשר, קיצרה עוד יותר את המרחק. האזור המשותף לשתי המדינות נקרא "אזור ארסונד", והמקומיים עושים מאמץ גדול להפוך אותו לאזור אחד בפועל מבחינה כלכלית ותיירותית. הנגישות הימית הנוחה למאלמה הפכה אותה לעיר מובילה במסחר של שוודיה.
במאלמה, כבכל אזור סקונה, נפוץ דיאלקט של שוודית המכונה "סקונסקה" (skånska). דיאלקט זה מתאפיין במבטא והגייה קרובים יותר לשפה הדנית ובאוצר מילים ייחודי (אנ').
כלכלה

עקב מיקומה הגאוגרפי והנמל הנוח, באופן מסורתי נשענה כלכלת העיר על מספנות ושירותי תחבורה. המספנה הבולטת בעיר היא "סאאב קוקומס" (Saab Kockums) המתעסקת בייצור ספינות סוחר אזרחיות, ספינות קרב, צוללות, כלי שיט צבאיים אחרים וכן ציוד עזר כעגורנים.
האוניברסיטה המובילה באזור נמצאת בעיר לונד, המרוחקת כ-16 ק"מ מהעיר, ובסביבתה פורחת כיום תעשיית היי-טק.
העיר נפגעה קשות מהמשבר הכלכלי שחוותה שוודיה בשנות ה-70 של המאה ה-20. בשנות ה-90 חלה עלייה דרמטית בשיעור האבטלה בעיר עד שבשנת 1995 העיר סבלה משיעור האבטלה הגבוה ביותר בשוודיה. מאז, העיר חווה פריחה כלכלית. חיבור העיר לקופנהגן על ידי גשר אורסונד הביא לכלכלה אינטגרלית על אזורית. נכון לשנת 2017 שיעור האבטלה בעיר נחשב עדיין לגבוה יחסית לשאר המדינה אך נמצא בירידה מתמדת. חברות גדולות החלו להעביר משרדים רבים לעיר, דבר המגדיל באופן משמעותי את מספר המשרות. בין החברות הגדולות הפועלות בעיר נמנות: איקאה, סקנסקה, סאאב גרופ (אנ') וחברת הדואר השוודית (Postnord).
דמוגרפיה

מאלמה היא עיר צעירה ורב-תרבותית: כמעט מחצית (48%) מתושביה הם מתחת לגיל 35 ולפחות 110 לאומים שונים. נכון ל-2019, כ-55.5% מתושבי העיר היו בעלי רקע זר, כלומר לפחות אחד מהוריהם נולד מחוץ לשוודיה. הלאומים הבולטים הם: עיראק, יוגוסלביה, דנמרק, סוריה, פולין, איראן, אפגניסטן, טורקיה וסומליה.
דמוגרפיה > הקהילה היהודית

הקהילה היהודית בעיר נוסדה בשנת 1871 ומונה כ-700 תושבים, שמרביתם היגרו לשוודיה מפולין וגרמניה לאחר מלחמת העולם השנייה. בשנת 2021 הוערך גודל הקהילה בכ-500. ברשות הקהילה בית כנסת ומקווה פעיל. בית הכנסת נבנה בשנת 1903, בתכנונו של יון סמדברי (John Smedberg). בית הכנסת חווה שתי התקפות במהלך ההיסטוריה: הראשונה בשנת 2010 אז הוא ניזוק קלות בעקבות זיקוקים שנזרקו לעברו. ההתקפה השנייה התרחשה בשנת 2012, כאשר שני צעירים בני 18 השתמשו בחומר נפץ לצורך פגיעה במבנה בית הכנסת. גם התקפה זאת הסתיימה בנזק קל בלבד.
על אף הציון החיובי שקיבלה שוודיה בשני סקרי האנטישמיות של הליגה נגד השמצה, מאלמה מחזיקה במוניטין של אחת הערים המסוכנות ליהודים באירופה, והקהילה היהודית בעיר מוטרדת באופן תמידי.
מתחילת המאה ה-21 נרשמים גילויי אנטישמיות רבים בעיר: פשעי שנאה כמו שריפת בתי כנסת ובתי קברות יהודיים, תקיפות אלימות אקראיות של יהודים וכתובות נאצה אנטישמיות. לצד זאת, ישנה אלימות גואה כלפי שוודים ילידי המקום וכוחות שיטור שוודיים. חוקרים ועיתונאים מסבירים את התופעות האלה כ"אסלאמיזציה של אירופה" כתוצאה מגל הגירת הפליטים הגדול אליה. כיום, המשטרה ממליצה לתיירים יהודים אף לא להיכנס כלל לעיר, ואם כן, לבוא עם אבטחה כבדה או בלי סממנים יהודים. העיר, אשר מרוב אנטישמיות כבר קיבלה את הכינוי רמאלמו(על משקל "רמאללה").
תחבורה

העיר מהווה צומת תחבורה ראשי באזור אורסונד, ונהנית ממגוון רחב של אמצעי תחבורה.
בין מרכז העיר מאלמה לקופנהגן פועלת רכבת 24 שעות ביממה, המגיעה בתדירות של כ-20 דק' בשעות העומס. קו זה מסתיים בנמל התעופה הבינלאומי של קופנהגן.
לעיר חיבור עם רשת הרכבות המהירה של שוודיה, ה-X2000 (אנ'), עם קווים ישירים לערים מרכזיות בשוודיה – סטוקהולם, גטבורג וקאלמר.
בעיר רשת תחבורה ציבורית ענפה המבוססת בעיקר על אוטובוסים, בנוסף קיימת רכבת קלה (Malmö S-Train) הפועלת בקו מעגלי אחד ולו שבע תחנות. קיים תכנון עתידי לרכבת מטרו העתידה לשרת את כל האזור המטרופוליני של מיצר אורסונד, התקושר לצד הדני על ידי מנהרה באורך 22 ק"מ.
בתחומי העיר פועלים שני נמלים מסחריים גדולים. האחד מהווה את שער הכניסה הגדול ביותר של מכוניות מיובאות לסקנדינביה. שירותי מעבורת בין מאלמה לקופנהגן עדיין פעילים אם כי בהיקף מצומצם מבעבר, ומשרתים בעיקר תיירים הנהנים משַיט במיצר.
תרבות

מוסדות השכלה חשובים בעיר הם אוניברסיטת מאלמה (Malmö högskola), שבה למדו 13,700 סטודנטים בשנת 2008; האוניברסיטה הימית העולמית של האו"ם (נוסדה ב-1983), ופקולטות מהאוניברסיטה הגדולה והוותיקה בעיר לונד השכנה, שנמצאות במאלמה, ובהן האקדמיה לתיאטרון, למוזיקה ולאמנויות. לעיר גם תזמורת סימפונית.
לעיר קבוצת כדורגל מפורסמת שאף הגיעה לגמר גביע אירופה.
מאלמה אירחה את האירוויזיון שלוש פעמים: לראשונה במאי 1992 את ההפקה ה-37 של התחרות לאחר זכייתה של הזמרת קרולה באירוויזיון 1991; בשנית במאי 2013 את ההפקה ה-58 של התחרות, לאחר שהזמרת לורין, שייצגה את שוודיה באירוויזיון 2012, זכתה במקום הראשון; ובשלישית במאי 2024, לאחר זכייתה השנייה של לורין באירווזיון 2023 עם השיר Tattoo.
בתרבות הפופולרית, העיר מככבת בסדרת הטלוויזיה השוודית-דנית "הגשר", שעלילתה מתרחשת במאלמה ובקופנהגן.
גלריה

מאלמה ממעוף הציפור. ברקע גשר ארסונד וקופנהגן
בית הכנסת של מאלמה. דוגמה לסגנון אר נובו בעיר
מאלמה מהחלל. משמאל גשר ארסונד
כנסיית סן פיטר
בניין העירייה הישן
מגדל המים בפארק פילדמאן
גשר אורסונד
הערות שוליים

↑  Kommunrapporter: Näringsliv och arbetsmarknad i Skånes kommuner, utveckling.skane.se
↑  Population by region, marital status, age and sex. Year 1968 - 2019, www.statistikdatabasen.scb.se, ‏8 אפריל 2020
↑  Number of persons with foreign or Swedish background (detailed division) by region, age and sex. Year 2002 - 2019, www.statistikdatabasen.scb.se, ‏8 אפריל 2020
↑  Welcome to our community, The Jewish Community of Malmö
↑  Halvor Tjønn, Jøder rømmer Malmö, Aftenposten
↑  קטרזינה אנדרס, שוודיה מנסה לשנות את תדמיתה של העיר האנטישמית במדינה, באתר זמן ישראל, 26 באוקטובר 2021
↑  100 שנה לבית הכנסת מאלמה, באתר Malmö Museer
↑  Malmo Synagogue Rocked by Explosion, ShalomLife
↑  I natt sprängdes en bomb vid synagogan i Malmö, רדיו שוודיה
↑  Sweden 2014 survey, ADL
↑  Sweden 2019 survey, ADL
↑  נימה גולאם עלי פור, כך הפכה מאלמו לעיר האנטישמית ביותר בשבדיה, באתר מידה, 11 באוגוסט 2019
↑  Liam Hoare, Can Malmö Solve Its Antisemitism Problem?, Moment Magazine, ‏06.07.2022
↑  איתמר אייכנר, העיר האנטישמית ביותר בשבדיה התעוררה, באתר ynet, 28 בנובמבר 2019
↑   דיויד סטברו, איומים וגילויי אנטישמיות: המלחמה מערערת את תחושת הביטחון של יהודי שוודיה, באתר הארץ, 31 באוקטובר 2023
↑  ג'ודית ברגמן, שבדיה: 80% מהנערות לא חשות בטוחות ברחוב, הממשלה מקבלת אנשי דאעש, באתר מידה, 11 ביוני 2019
↑  Karin Wells, Anti-Semitism in Malmö reveals flaws in Swedish immigration system, CBCNEWS, ‏22.05.2015
↑  דין שמואל אלמס, "המוסלמים יהפכו בעשורים הקרובים לרוב בהולנד ובשבדיה", באתר ישראל היום, 15 ביוני 2021
↑  ד״ר גיא בכור, מאלמו - עיר אירו-מוסלמית, באתר Gplanet, ‏22.02.2017
↑  אוהד חמו, ‏"הייתי הולך עם סכין לאוטו שלי": היהודים שחיים תחת איום מתמיד במאלמו, באתר ‏מאקו‏, 11 באפריל 2024
↑  יניב דורנבוש‏, עשרות ישראלים ייסעו למאלמו למרות הפחד: "כשניכנס לאולם נניף דגל ישראל בגאווה", באתר וואלה, 4 באפריל 2024
↑  Denmark – Sweden cross-border metro project moves forward, railwaygazette.com, ‏30 מאי 2018
| --- | --- |
בקרת זהויות :  NLI: 987007309348805171  GND: 4114951-8  LCCN: n79110167  MusicBrainz: cfca0d67-018c-4c5e-b9f6-2e098ef9a226  NARA: 10045139  NKC: ge306993  VIAF: 249007818   WorldCat (עם VIAF): 249007818
הרי סיסקיו

| --- | --- |
יער בהרי סיסקיו בקליפורניה
יער בהרי סיסקיו בקליפורניה
 מידע כללי
 גובה:  2,296 מטר (הר אשלנד (אנ'))
 שטח:  8,354 קמ"ר 
 מדינה:  ארצות הברית 
 מיקום:  מדינות ארצות הברית אורגון וקליפורניה
 רכס הרים:  הרי קלאמת 
 אורך הרכס:  160 קילומטרים
 קואורדינטות:  41°49′59″N 123°40′04″W﻿ / ﻿41.833056°N 123.667778°W﻿ / 41.833056; -123.667778
  (למפת ארצות הברית מוגדלת) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון סיאטל מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה הרי סיסקיו(למפת ארצות הברית רגילה) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון סיאטל מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה הרי סיסקיו(למפת קליפורניה רגילה) סקרמנטו לוס אנג'לס סן פרנסיסקו סן דייגו סן חוזה פרזנו בייקרספילד אורגון נבדה א ר י ז ו נ ה  מקסיקו האוקיינוס השקטהרי סיסקיו(למפת קליפורניה מוגדלת) סקרמנטו לוס אנג'לס סן פרנסיסקו סן דייגו סן חוזה פרזנו בייקרספילד אורגון נבדה א ר י ז ו נ ה  מקסיקו האוקיינוס השקטהרי סיסקיו
 
הרי סיסקיו (באנגלית: Siskiyou Mountains) הם תת-רכס חופי של הרי קלאמת, השוכן בצפון-מערב קליפורניה ובדרום-מערב אורגון בארצות הברית. הם משתרעים בקשת לאורך כ-160 קילומטרים ממזרח לעיר קרסנט סיטי בקליפורניה, מצפון-מזרח לאורך הצד הצפוני של הנהר קלאמת לתוך מחוזות ג'וזפין וג'קסון באורגון. רכס ההרים מהווה מחסום בין אגן הניקוז של הנהר קלאמת מדרום לנהר רוג מצפון. בהתאם לכך, חלק גדול מהרכס נמצא בתוך היערות הלאומיים הנהר רוג – סיסקיו והיער הלאומי קלאמת, ושביל הרכס הפסיפי עובר בחלק מקו הרכס של הרי סיסקיו.
הרים אלו אינם הגבוהים בהרי קלאמת, אך בשל התבליט הקרוב כל כך לאוקיינוס השקט, הפסגות זוכות למשקעים משמעותיים מהאוקיינוס, כולל שלג בחורף בפסגות. הקניונים המערביים יכולים לקבל מעל 2,500 מילימטרים של גשם בחלק מהחורפים, והם מיוערים בצפיפות, בעוד שהאזורים המזרחיים צחיחים יותר. הטופוגרפיה והאקלים המגוונים מאוד תורמים למגוון ביולוגי גדול, והרי סיסקיו ידועים במספר מינים אנדמיים.
אטימולוגיה

מקור המילה סיסקיו אינו ברור. גרסה אחת היא שזו המילה בעגה של הצ'ינוק (אנ') ל"סוס בעל זנב קצר". לפי ההיסטוריון ריצ'רד מאקי (Richard Mackie), "סיסקיו" הייתה מילה של הקרי לסוס בעל זנב קצר שאחד מהם נספה בשנת 1829 במהלך מסעו של אלכסנדר מקלאוד על מעבר שנקרא מאוחר יותר על שם ה"סיסקיו" (מעבר סיסקיו (אנ') של ימינו). בני הקרי היו באזור כחלק ממשלחת חברת מפרץ הדסון של מקלאוד, וגויסו הרחק משם במולדתם במזרח קנדה. גרסה אחרת, שהועלתה בנאום בפני הסנאט של המדינה ב-1852, היא שהשם הצרפתי Six Cailloux, שפירושו "שש אבנים", ניתן למקום צליחה של הנהר אומפקווה על ידי מישל לפרמבואז (אנ') ומשלחת של ציידי פרוות מטעם חברת מפרץ הדסון ב-1832, כי שש אבנים או סלעים גדולים מונחים בנהר שבו הם חצו. לטענת אחרים, את השם Six Cailloux ניכס לאזור זה סטיבן מיק (אנ'), ציד פרוות אחר מחברת מפרץ הדסון, שהיה ידוע ב"גילוי" שלו של עמק סקוט (אנ'), בהתייחס למעבר על הנהר קלאמת ליד הורנברוק. אחרים מייחסים את השם לשבט מקומי של ילידים.
היסטוריה

ילידים הדוברים שפה אתבסקית חיו לאורך הנהר רוג לפני 1850. יישובים אלה היו בעיקר מגורי חורף, וסביר להניח שהאנשים בילו חלק ניכר מהקיץ בהרים.
היסטוריה > חוקרי ארצות ראשונים

חוקרי הארצות האירופאים המוקדמים ביותר של האזור הגיעו מהחוף, החל ב-1775, כאשר הלוטננט הספרדי ברונו דה אסטה (אנ') הגיע לאזור הפסיפיק נורת' וסט. אחריו הגיעו לאזור בשנים 1791 ו-1792 חוקרי ארצות אחרים כמו הקפטן ג'ורג' ונקובר, ג'יימס בייקר (James Baker) ורוברט גריי (אנ'). המשלחות היבשתיות המוקדמות נמנעו כולן מהאזור שסביב גבול אורגון-קליפורניה, כך שהמשלחות היבשתיות הראשונות הגיעו כשהחברה הצפון-מערבית (אנ') הגיעה לאזור ב-1820, ואחריה חברת מפרץ ההדסון ב-1821.
שביל סיסקיו משתרע מהעמק המרכזי של קליפורניה דרך הרי סיסקיו לעמק וילאמט (אנ') של אורגון. במקור הוא התבסס על שבילים קיימים של אינדיאנים המתפתלים בעמקי הנהר, שביל סיסקיו היווה את נתיב הנסיעה המעשי הקצר ביותר בין יישובים מוקדמים בקליפורניה ואורגון בשנות ה-20 של המאה ה-19.
היסטוריה > התיישבות חדשה ותעשייה וחקלאות ראשוניים

ככל שההתיישבות גדלה עם מגוון תמריצים חדשים, גברו המתיחות ביחסים עם הילידים. בשנות ה-50 של המאה ה-19, בעקבות חוק תביעת הקרקעות לתרומה (אנ'), הגיעו כורים לאזור כדי לחפש זהב. אלפי כורים נהרו לאזור כשהתגלו חלקות קרקע רווחיות. היישובים החדשים גדלו עד כדי כך שנוסד מחוז ג'קסון, עם מקום מושב המחוז בג'קסונוויל, בשנת 1853. הזרם הגדול והפתאומי של אוכלוסייה לבנה דרדר את היחסים עם הילידים באזור. העוינות הובילה למלחמות הנהר רוג (אנ') ב-1855, שהסתיימו ב-1856.
האוכלוסייה החדשה הייתה זקוקה לתשתית משופרת. עד 1859, הוחלף שביל סיסקיו בדרך אגרה. קו טלגרף נבנה מעל הפסגה ב-1864. עד סוף שנות השבעים של המאה ה-19 הוקמו בהרים מפעלי עצים פרטיים ראשונים בכמה מהנחלים התחתונים. מטעים מסחריים נטעו החל ב-1885. חברת הרכבות סאות'רן פסיפיק השלימה מסילה דרך פסגת סיסקיו ב-1887. מסילות הברזל החדשות התמקדו סביב מדפורד.
היסטוריה > החקלאות מתפתחת

חברת הרכבות של אגם קלאמת (Klamath Lake Railroad Company) בנתה מסילת ברזל לתוך פוקגמה (Pokegama) משנת 1900 עד 1903. היא הפכה לחלק חיוני מתעשיית העצים ונרכשה על ידי חברת מוצרי העץ ויירהאוזר (אנ') ב-1905. מיזמי השקיה שהחלו בסוף המאה ה-19 הביאו לפריחה בענף מטעי הפירות. כימשון בתפוחים בסביבות 1900 הפחית את היבול ואגסים החלו להיות יבול עיקרי. עד 1910, החלו אגסים להחליף תפוחים בתור הפרי העיקרי שגדל באזור. ב-1927 עבר מושב מחוז ג'קסון למדפורד, שהפכה לעיר גדולה בהרבה מג'קסונוויל.
גאוגרפיה

הפסגות הגבוהות ביותר ברכס כוללות את הר אשלנד (אנ') בגובה של 2,296 מטרים, פסגת דאצ'מן (Dutchman Peak) בגובה 2,260 מטרים, פסגת סיסקיו בגובה 2,178 מטרים, ופסגת "וגנר ביוט" (Wagner Butte) בגובה 2,180 מטרים, כולם באורגון. הפסגה הגבוהה ביותר בחלק הקליפורני של הרכס היא פסגת פרסטון (Preston Peak) בגובה 2,228 מטרים. יש גם כמה הרים נמוכים יותר, כולל הר בן ג'ונסון (Ben Johnson Mountain), שגובהו 1,341 מטרים. אגני הניקוז העיקריים בהרים הם אלו של הנהרות רוג וקלאמת.
גאוגרפיה > פסגת סיסקיו

כביש בין-מדינתי 5 עובר דרך הרי סיסקיו בפסגת סיסקיו, הממוקמת מעט צפונית לגבול אורגון-קליפורניה, ומדרום לאשלנד (אנ') באורגון. פסגת סיסקיו היא המעבר הגבוה ביותר בכביש בין-מדינתי 5, בגובה 1,310 מטרים. מעבר זה הוא אחד הבוגדניים ביותר במערכת הכבישים הבין-מדינתיים. בצד קליפורניה יש שיפוע מדורג יותר מהצד של אורגון, שבו הכביש הבין-מדינתי מטפס או יורד 700 מטרים בגובה על פני כ-11 קילומטרים. בנוסף, המעבר כולל מספר סיבובים מסוכנים, ולעיתים קרובות הוא ניזוק משלג, קרח וערפל במהלך סופות חורף. בחורף, מקובל שהכביש הבין-מדינתי נסגר פעם אחת עד ארבע פעמים בשנה על ידי רשויות התחבורה עקב תנאים מסוכנים. המהירות המותרת היא 55 מייל לשעה (89 קמ"ש), אך הגבלות מהירות נמוכות יותר נקבעות לכלי רכב גדולים יותר.
אקלים

האקלים של ההרים אופייני לשינוי בין החוף למדרונות הפונים ליבשה. בדרך כלל, יש בהרים טמפרטורות מתונות יותר ויותר משקעים קרוב יותר לחוף. המדרונות הפונים ליבשה יבשים וחמים יותר בחודשי הקיץ, והמדרונות המזרחיים דומים לאקלים פנימי.
החוף מקבל כ-1,500 מילימטרים של משקעים מדי שנה, והכמות עולה עם הגובה ומגיעה ל-2,500 מילימטרים בפסגות. האזורים המזרחיים הצחיחים יותר מקבלים כ-760 מילימטרים מדי שנה. כמות המשקעים הגדולה ביותר היא בחורף ופחות בקיץ. ערפילים מספקים מקור מים נוסף בגובה נמוך ליד החוף, במיוחד בקיץ. רוב המשקעים בגבהים הנמוכים מגיעים כגשם. בגבהים גבוהים יותר, השלג הוא מקור עיקרי למים.
הטמפרטורה נוטה להשתנות בעיקר בכיוון מזרח-מערב בגלל ההשפעה העיקרית של האוקיינוס. הטמפרטורה השנתית הממוצעת היא סביב 11 עד 11.5 מעלות צלזיוס בגבהים נמוכים. גבוה יותר בהרים ומרוחק יותר מזרחה, הטמפרטורות נעות בין השפל של הלילה ממש מעל נקודת הקיפאון לשיאים סביב 21 עד 23 מעלות צלזיוס.
אקולוגיה

יש מגוון ביולוגי ניכר בתוך הרי סיסקיו, כולל יערות נרחבים. יערות משתנים לפי גובה ומיקומים יחסיים, והם מחולקים בעיקר ליערות ירוקי-עד מעורבים, יערות הררים ויערות תת-אלפיניים.
אקולוגיה > צמחייה

הופעת מיני עצים מחולקת לפי סוגי יערות אלה, אם כי קיימים לכך חריגים. תת-המין החופי של אשוח דאגלס (Pseudotsuga menziesii subsp. menziesii) גדל הן ביערות ירוקי-עד מעורבים והן ביערות הרריים. ברושית לוסון (אנ') גדלה בכל הרכס שממערב לפסגה. אשוח לבן קליפורני (Abies concolor subsp. lowiana) גדל ביערות הרריים ותת-אלפיניים מעל 1,200 מטרים. ביער ההררי, המופיע באזור השלג, גדל גם אורן הסוכר. ביערות התת-אלפיניים שמעל 1,500 מטרים גדלים גם צוגה הררית ואשוח אדום שסטה (A. Magnifica subsp. shastensis) בנוסף לאשוח דאגלס. אורן הזפת דומיננטי רק ביערות הרריים במדרונות תלולים הפונים דרומה, אך גדל גם עם אלון קליפורני שחור (אנ') וביערות ירוקי-עד מעורבים. טקסוס פסיפי (אנ') נדיר גדל בגבהים נמוכים או בגבהים גבוהים יותר ליד מקורות מים. מחטניים אחרים כוללים אשוחית ברואר (אנ'), מין אנדמי, וסקוויה נאה.
בנוסף למחטניים גדלים גם נשירים רחבי-עלים שונים. האלון השחור הגדול ביותר בקליפורניה נמצא בהרי סיסקיו. האלון הכחול (אנ') נמצא מעבר לתחום הרציף שלו; עם זאת, ישנן אוכלוסיות מקוטעות של אלון כחול בתוך הרי סיסקיו.
מינים פולשים מהווים מקור לדאגה באזורים מסוימים. חלקם כוללים דרדר אביבי (אנ') וקיטסוס רתמי (אנ'). דרדר אביבי הפך לבעיה בהרי סיסקיו רק במאה ה-21. יש לו ערך מועט לבית הגידול והוא מסוגל להתחרות עם צמחים מקומיים רבים. שנית גדולה הוא צמח הפולש לנתיבי מים.
אקולוגיה > בעלי חיים

מגוון בעל החיים באזור כולל מספר מיני דו-חיים, זוחלים ועופות. רבים מהדו-חיים והזוחלים הם מינים אנדמיים. האפונים סלמנדרת הרי סיסקיו (אנ') המצויה בסכנת הכחדה נמצאת בתוך רכס הרים זה. כמו גם סלמנדרת סקוט בר (אנ'). מגוון בתי הגידול בהרים תורם למספר מיני העופות באזור, מכיוון שלעופות יש מגוון רחב יותר של בתי גידול זמינים עבורם. עם זאת, עופות רבים נודדים מהאזור לאחר עונת הרבייה. עופות אלו כוללים את הלילית המנוקדת המצויה בסכנת הכחדה, שחיה ביערות בגובה של עד 1,800 מטר. אלתית בסכנת הכחדה חיה באגני הניקוז של הנהרות רוג וקלאמת.
היונקים באזור כוללים מכרסמים קטנים, צבאים ואיילים, ודובים וזאבי ערבות. גם יונקים בינוניים חיים באזור, כולל שועל מצוי, שועל אפור מצוי וסמור. חיה נדירה נוספת היא דלק דייג, יונק טורף בגודל בינוני שחי ביערות ראשוניים.
אזורים מוגנים

בהרי סיסקיו יש אזורים מוגנים פדרלית בכמה צורות. המונומנט הלאומי מערות אורגון (אנ') מגן על 18 קמ"ר בחלק הצפוני של הרכס מדרום לעיירה גרנטס פאס (אנ') באורגון. המונומנט הלאומי קסקייד-סיסקיו (אנ') מגן על 214 קמ"ר במפגש של הרכסים סיסקיו וקסקייד. ישנם שלושה אזורי טבע בראשיתיים ייעודיים ברכס באורגון ובקליפורניה – אזור הטבע הבראשיתי רד ביוטס (אנ') המגן על 80.7 קמ"ר; אזור הטבע הבראשיתי קלמיופסיס (אנ'), המגן על 727.4 קמ"ר; ואזור הטבע הבראשיתי סיסקיו (אנ'), אשר מגן על 620.9 קמ"ר.
ועדת חקירה ממלכתית (ישראל)

אולם הדיונים של ועדות החקירה הממלכתיות בבית המשפט העליון
בישראל, ועדת חקירה ממלכתית היא ועדה ציבורית שהוקמה על פי חוק ועדות חקירה, בהחלטה של ממשלת ישראל או בהחלטה של הוועדה לענייני ביקורת המדינה של הכנסת, ומונתה על ידי נשיא בית המשפט העליון, לשם בירורו המעמיק של נושא הנמצא במרכז סדר היום הציבורי. הממשלה יכולה להורות על מינוי ועדת חקירה ממלכתית בכל עת. הוועדה לענייני ביקורת המדינה יכולה להורות על מינוי כזה רק בעקבות דיון בדוח של מבקר המדינה.
ועדות חקירה מוקמות בדרך-כלל בעקבות לחץ ציבורי. לעיתים הממשלה מעדיפה להקים ועדת חקירה ממלכתית כדי שלא תואשם ב"טיוח" של מחדלים, ולעיתים הממשלה מקימה ועדת בדיקה ממשלתית במקום ועדת חקירה ממלכתית.
על פי פסק דין של בג"ץ, הממשלה חייבת לדון בהמלצות ועדת החקירה הממלכתית בצורה מעמיקה וממצה. למרות שאינה חייבת לקבל את ההמלצות קיימת ציפייה שהן יקוימו. למרות שלעיתים קיימת התנגדות בממשלה להמלצות של ועדת חקירה ממלכתית, נכון לתחילת 2021, אף ממשלה לא התעלמה מהמלצותיה גם אם לא תמיד קוימו במלואן.
ועדת חקירה ממלכתית היא עצמאית ובלתי תלויה. יש ברשותה כלים רחבים כמו יכולת לכפות המצאת מסמכים ויכולת לחייב התייצבות עדים.
חוק ועדות חקירה

ועדת חקירה ממלכתית מתמנה ופועלת בהתאם להוראותיו של חוק ועדות חקירה. קודם לחקיקתו של חוק זה פעלו ועדות חקירה (כגון ועדת פרומקין בראשות השופט גד פרומקין שהוקמה בשנת 1950 כדי לבחון את נושא החינוך האחיד) לפי פקודת ועדות חקירה. המילה "ממלכתית" אינה נזכרת בחוק ועדות חקירה, אך השימוש בה התקבע בשיח הציבורי בישראל.
על-פי החוק, ישנם שני מסלולים להקמת ועדת חקירה ממלכתית:
חוק ועדות חקירה, מסמיך את הממשלה להחליט על הקמת ועדת חקירה ממלכתית, ועל ניסוח כתב מינוי לוועדה. בכתב המינוי של הוועדה נקבעים תחומי פעולתה, כלומר העניינים שיהיו נושאי החקירה. מרגע שהתקבלה ההחלטה בממשלה ונוסח כתב המינוי, הממשלה אינה רשאית עוד להתערב בהרכב הוועדה או בסדרי עבודתה.
חוק מבקר המדינה, תשי"ח-1958, מסמיך את הוועדה לביקורת המדינה להחליט על הקמת ועדת חקירה ממלכתית, בעקבות הגשת דו"ח של מבקר המדינה. החלטה זו מתקבלת על פי הצעת המבקר או מיוזמתה של הוועדה. מבחינת הממשלה המכהנת מסלול זה עדיף פחות, מכיוון שאז הוועדה לביקורת המדינה מנסחת את כתב ההסמכה של ועדת החקירה ולא היא. בתחילה היה זה מסלול משני ופחות מקובל, ועד שנת 2008 הוקמה ועדה אחת בלבד במסלול זה – ועדת בייסקי לבדיקת ויסות מניות הבנקים (1985). שלוש הוועדות שהוקמו מתחילת 2008: ועדת החקירה הממלכתית בנושא הסיוע לניצולי השואה, בראשות השופטת בדימוס דליה דורנר, ועדת החקירה הממלכתית בנושא ניהול משק המים בישראל, בראשות השופט דן ביין, וועדת החקירה הממלכתית בנושא טיפולן של הרשויות המוסמכות במפוני גוש קטיף וצפון השומרון (ועדת מצא), הוקמו על בסיס חוק מבקר המדינה, ופעלו כוועדות ייעוץ ולא כוועדות חקירה.
בשני המקרים הסמכות להחליט על הרכב הוועדה היא בידי נשיא בית המשפט העליון. בוועדת חקירה ממלכתית יש לפחות שלושה חברים, או מספר אי-זוגי גדול יותר של חברים (כדי שתמיד ייווצר רוב במקרה של חילוקי דעות). יו"ר הוועדה הוא שופט של בית המשפט העליון או שופט של בית משפט מחוזי או שופט כאמור שיצא לגמלאות או שפרש.
הוועדה מוסמכת לזמן עדים ולכפות עליהם להשיב לשאלותיה. עדים שמסרבים חשופים לעונשים דומים לעדים בבית משפט המסרבים להעיד. היא רשאית לכפות על רשויות המדינה ועל אזרחים למסור לה חומר שעשוי לסייע לה בחקירה, גם חומר חסוי. עם זאת, הוועדה אינה חייבת לנהוג לפי סדרי הדין ודיני הראיות הנהוגים בבתי המשפט בישראל. בנוסף אין אפשרות להשתמש בחומר הנאסף על ידי הוועדה כראיה במשפט פלילי. מטרת ההגבלה הזו היא למקד את עבודתן של ועדות חקירה בהיבטים הציבוריים ולאו דווקא הפליליים של האירועים הנחקרים, וכדי להסיר חשש מחברי ממשלה שמחליטים על הקמת הוועדה, או מאזרחים המעידים בפניה, כי הם עלולים לעמוד לדין פלילי בעקבות החקירה. מסקנות אישיות של הוועדה עלולות לקבוע אחריות ציבורית אך לא אחריות משפטית.
כאשר הוועדה מוצאת שאדם עלול להיפגע מתוצאות חקירתה, היא מזהירה אותו על כך, ומעמידה לרשותו את חומר הראיות שנאסף בעניינו. כמו כן ניתנת לו אפשרות למסור את גרסתו לוועדה ולחקור עדים מטעמו. הוא רשאי להיעזר בעורך דין מטעמו לשם ניסוח גרסתו ולשם חקירת העדים.
בגמר דיוניה עליה להגיש דוח הכולל ממצאים והמלצות, והיא רשאית לפרסם עוד קודם לכן דוח ביניים על תוצאות חקירתה. דוח הוועדה מפורסם לאחר הגשתו לממשלה, אך ניתן לקבוע שהדוח או חלקים ממנו יישמרו בסוד "למניעת פגיעה של ממש בביטחון המדינה, על יחסי החוץ של המדינה, על עניין כלכלי חיוני של המדינה על שלומו או פרטיותו של אדם, או על דרכי הפעולה החסויות של רשות או גוף שיש להם סמכות חקירה על פי דין" (סעיף 20 לחוק ועדות חקירה).
לממשלה נתונה הסמכות להקים ועדה שעצם קיומה וכל דיוניה יישמרו בסוד, כאשר נושא החקירה מחייב זאת.
תפקידן של ועדות חקירה

ועדות חקירה אמורות לחקור נושא שנמצא תחת פיקוחה ואחריותה של הממשלה בפני הכנסת. חוק ועדות חקירה מציין שאם ראתה הממשלה שקיים עניין בעל חשיבות ציבורית חיונית באותה שעה, היא רשאית לבחון אותו באמצעות ועדה שתגיש לה דין וחשבון. ההחלטה לגבי קיום האינטרס הציבורי נתונה בידי הממשלה והיא זו שתצטרך לגבש דעה בנושא כשיוגשו המסקנות. במחקרו המקיף של עו"ד ד"ר אביגדור קלגסבלד על ועדות חקירה ממלכתיות, הוא הדגיש כי "אחת ממטרותיה העיקריות של החקירה הממלכתית היא השבת האמון הציבורי ברשות המבצעת". משמעות העניין היא, כפי שמוסבר בהרחבה בעבודת הדוקטורט של נדב מולצ'דסקי, שוועדות חקירה חותרות לגבש נראטיב לאומי על מושא החקירה שלהן. הוועדות לוקחות אפוא חלק חשוב ומרכזי, לעיתים ראשוני, במאבק על עיצוב העבר הלאומי. ההיסטוריה של ועדות החקירה הממלכתיות מלמדת שרבות מהן למעשה לא הצליחו להשיב את אמון הציבור ברשות המבצעת.
ועדת חקירה גם עוזרת בטיהור האווירה הציבורית, אף על פי שייתכן שאת הנושא שבטיפול הוועדה ניתן היה לחקור באמצעים אחרים, ואולי אף יותר יעילים, כגון צעדים משמעתיים, בירור פנימי או חקירה של מבקר המדינה.
עקרון פומביות הדיון הוא עיקרון מרכזי בעבודת ועדות חקירה. על פי החוק, על מרבית הדיונים של הוועדה להיות פומביים, וזאת מתוך תפיסה כי אחת המטרות המרכזיות שהוועדה מקדמת היא שיקום אמון הציבור ברשויות המדינה שכשלו במשימה מסוימת, בין השאר על ידי מתן אפשרות לציבור לראות כיצד מתנהלת החקירה, ולוודא שלא מעלימים ממנו דבר. קיימת בחוק גם אפשרות לקיים חלק מהדיונים בנושאים רגישים בדלתיים סגורות, אך זהו היוצא מן הכלל. לדוגמה, לאחר מלחמת לבנון השנייה הוקמה ועדת וינוגרד כוועדת בדיקה ממשלתית והיא לא הייתה שקופה כלל - דיוניה התקיימו בדלתיים סגורות, והפרוטוקולים שלה פורסמו רק לאחר שהוגשה עתירה לבג"ץ בנושא זה.
ועדות חקירה נבדלות מבית המשפט בכך שהן אינן מסתפקות בחומר המוגש להן על ידי צדדים לסכסוך אלא גם חוקרות באופן אקטיבי. בנוסף, ועדות חקירה לרוב כוללות חברים בעלי ידע מקצועי בנושא הנחקר.